Mette Gjerskov (S), 2009-04-28:
Tak, fru formand.
Og tak til ministeren og alle ordførerne for debatten.
Nu kan man jo sige, at det er lige ved, at vi næsten kan tage den her debat som et skud fra hoften, for vi kan den snart udenad.
Vi kan alle argumenterne udenad, for vi har haft den gang på gang - sådan cirka hvert halve år.
Hvert forår har vi taget den som et beslutningsforslag i salen, og hvert efterår har vi taget den, når vi har fået årets tal for sprøjtegiftforbruget i landbruget.
Det er det ikke blevet bedre af.
Det er jo faktisk sådan, at vi har set en stigning år for år i landbrugets brug af sprøjtegifte, og det er trist.
Det er trist for naturen.
Det er trist for det, vi kalder biodiversiteten.
Ordførere har været inde på det her.
Vi ser en natur i Danmark på landbrugsarealerne, som bliver mere og mere forarmet, for der er kun én ting på jorden, og det er den afgrøde, der nu engang er blevet sået.
Der er intet andet, der er ingen dyr, der er ingen andre planter.
Det er det, vi kalder monokultur.
Derfor har vi jo brug for at få reduceret brugen af sprøjtegifte.
Vi er kommet med mange forskellige forslag i årenes løb for på et eller andet tidspunkt at ramle ind i noget, vi kunne få overtalt regeringen til at være med på.
I det forslag, som ligger her, er det altså kvoter.
Og grunden til, at vi har foreslået kvoter, er jo, at regeringens eget tværministerielle udvalg faktisk har peget på kvoter som en mulighed og som en realistisk mulighed for at begrænse brugen af sprøjtemidler.
Men jeg kan forstå i dag, at det kommer der ikke meget ud af.
Men jeg glæder mig da over de partier - SF, Det Radikale Venstre og Enhedslisten - som har støttet vores forslag.
Jeg glæder mig også over, at regeringen og Dansk Folkeparti jo dog i det mindste ikke siger, at der ikke er noget problem.
Jeg glæder mig over, at man nu faktisk siger, at der skal gøres noget ved sagen.
Jeg glæder mig over, at man siger, at vi denne gang kun skal vente et par dage, for vi plejer at skulle vente så meget længere, når vi har de her debatter.
Så et par dage kan jeg sagtens leve med.
Jeg kan også sagtens leve med, at vi kigger på, om sprøjtemiddelforbruget fremover skal defineres via behandlingshyppighed.
Det er ikke os, der har fundet på det.
Regeringspartierne og Dansk Folkeparti har jo netop sammen med landbruget lavet begrebet behandlingshyppighed - på baggrund af eksperters udtalelser.
Men det er jo rent faktisk behandlingshyppigheden, der er blevet opgjort og har været det officielle tal.
Og det er jo det, vi har at forholde os til.
Vil man hellere kalde det behandlingsindeks?
Man kan kalde det, hvad man vil.
Jeg ser meget gerne, at man differentierer de forskellige sprøjtegifte, så man siger, hvad for nogle, der er hårdere for biodiversiteten, hvad for nogle, der belaster naturen mere, og hvad for nogle, der er mildere.
Det gør jeg gerne, det kan vi sagtens diskutere.
Men vi skal bare ikke starte forfra.
Vi skal ikke starte forfra med at sige, at vi nu laver en ny slags plan og så igen venter 5 år på at se, om den virker.
Så jeg tror, at hr. Steen Gades forslag er sundt, når han siger, at vi sagtens kan lave en ny beregningsmetode, men samtidig skal beholde behandlingshyppigheden som en skyggeberegningsmetode, så vi har noget at sammenligne med.
Så jeg vil sige, at jeg faktisk er til at tale med.
Jeg håber også, at det er en indikation for, at der er lidt mere substans i Grøn Vækst end det, der er blevet lækket til medierne, for det lignede jo mest sådan det, jeg ville kalde gyllevækst og ikke grøn vækst.
Men jeg håber, at det er en invitation til forhandling.
Jeg er meget parat til, at det her ikke skal være en økonomisk byrde for landbruget.
Det er jeg slet ikke interesseret i.
Det er jo netop derfor, jeg har stillet forslag om kvoter, som godt nok er administrativt bøvlede, men som jo ikke koster noget.
Afgifter koster, det er en økonomisk byrde.
Så jeg er faktisk parat til at tale om rigtig mange ting, og det vil jeg gøre i forbindelse med udvalgsarbejdet og forhåbentlig, når jeg får en invitation til at drøfte Grøn Vækst med regeringen.
Men jeg vil bare sige fuldstændig klart, at der er én ting, jeg ikke er parat til.
Vi må kunne drage den konklusion af debatten i dag, at nu er det slut, at nu skal der handles.
Så tak for behandlingen i dag og den udstrakte hånd om fortsatte drøftelser.
Og lad os love hinanden, at der nu sker noget, at vi nu gør noget i fællesskab.
Tak for ordet.